b'\n_START_ARTICLE_\nLehto \xe2\x80\x93 Suomen Luonnonuskontojen yhdistys\n_START_SECTION_\nLuonnonuskonnot\n_START_PARAGRAPH_\nLehto ymm\xc3\xa4rt\xc3\xa4\xc3\xa4 luonnonuskonnot el\xc3\xa4m\xc3\xa4\xc3\xa4 juhlistavina, omaan kokemukseen perustuvina uskontoina ja el\xc3\xa4m\xc3\xa4ntapoina. Yhdistyksen mukaan suurimpana yhteisen\xc3\xa4 tekij\xc3\xa4n\xc3\xa4 eri luonnonuskonnoilla on kunnioitus luontoa ja sen kiertokulkua kohtaan. Luonnonuskonnoissa ihminen n\xc3\xa4hd\xc3\xa4\xc3\xa4n osana t\xc3\xa4t\xc3\xa4 kiertokulkua: ihminen ei ole luonnosta erillinen eik\xc3\xa4 sit\xc3\xa4 ylemp\xc3\xa4n\xc3\xa4 tai alempana._NEWLINE_Luonnonuskontojen jumalak\xc3\xa4sitykset vaihtelevat. Yleist\xc3\xa4 on panteismi eli kaikkeuden pit\xc3\xa4minen pyh\xc3\xa4n\xc3\xa4 sek\xc3\xa4 animismi eli k\xc3\xa4sitys kaiken sielullisuudesta. Kolmas n\xc3\xa4kemys on polyteismi, usko ett\xc3\xa4 jumalalla on useita ilmenemismuotoja tai ett\xc3\xa4 on useita eri jumalia, jotka edustavat luonnon ja el\xc3\xa4m\xc3\xa4n eri puolia, kuten miehisi\xc3\xa4 ja naisellisia. Suurin osa luonnonuskonnoista perustuu vanhoihin, kristinuskoa edelt\xc3\xa4viin uskontoihin kansanperinteen tai ennallistamisen kautta. Esimerkkej\xc3\xa4 luonnonuskonnoista ovat aasainusko, druidismi, suomenusko, uussamanismi ja wicca._NEWLINE_Lehto tekee monissa kaupungeissa yhteisty\xc3\xb6t\xc3\xa4 muiden pakanayhdistysten kanssa, kuten Pakanaverkko ja suomenuskoa edustava Taivaannaula.'